હવામાન અને ઋતુ વિજ્ઞાનમાં સર્જાઈ રહેલી આ અનિશ્ચિતતા માટે ગ્લોબલ વૉર્મિંગ તો સૌથી મહત્ત્વનું કારણ છે જ. તેની અસરમાંથી માત્ર ભારત જ નહીં તો વિશ્વનો કોઈ દેશ બચી શકે તેમ નથી. ગ્લોબલ વૉર્મિંગને કારણે વિશ્વમાં ગરમીના પ્રમાણમાં વધારો થઈ રહ્યો છે. તેને કારણે ભારત સહિત દુનિયાભરમાં આંધી-તોફાનની ઘટનાઓ વધશે. મધ્ય-પૂર્વ અમેરિકા, ખાડી પ્રદેશ અને સહારાના રણમાં કરાયેલા અભ્યાસ પછી આ ચેતવણી આપવામાં આવી છે. સંશોધનકારોના જણાવવા પ્રમાણે મોસમ ગરમ થતાં ટેમ્પરેચર ગ્રેડિએન્ટમાં (એટલે કે ઊંચાઈ તરફની દિશામાં ગરમીમાં થતો વધારો) તીવ્ર વધ-ઘટ થવાની શક્યતા છે. ધૂળ સાથેની આંધી, લૂ અને તોફાન સાથે આ પ્રક્રિયાને સાંકળવામાં આવે છે. હવામાનશાસ્ત્રીઓ એવું પણ કહે છે કે ગરમીનો પારો વધવાથી માટીનો ભેજ ખતમ થઈ જશે, જે આંધી-તોફાનમાં ધૂળના પ્રવાહને વધારશે.